Bitak na pampitso

Ang bitak na pampitso, bitak ng dibdib o bitak na torasiko (Ingles: thoracic cavity, chest cavity) ay ang bitak sa katawan ng tao (at iba pang mga katawan ng hayop) na napuprutektahan ng dingding na pampitso (hawlang pampitso at kaugnay na balat, kalamnan o masel, at senepa). 

Kabilang sa pook na pampitso ang mga tendon pati na ang sistemang kardiyobaskular na maaaring mapinsala dahil sa kapinsalaan sa likuran, gulugod o leeg.

Mga bumubuo
Kabilang sa mga kayariang nasa loob ng bitak na pampitso ang mga sumusunod:

 mga kayarian ng sistemang kardiyobaskular, kasama ang puso at ang malalaking mga sisidlan (great vessels), na kinabibilangan ng aortang pampitso (aortang torasiko), ng arteryang pulmonaryo at lahat ng mga sanga nito, ang superyor at imperyor na bena kaba, ang mga benang pulmonaryo, at ang benang azygos; 
 mga kayarian ng sistemang respiratoryo, kasama ang trakeya, bronchi at mga baga;
 mga kayarian ng sistemang panunaw, kasama ang esopago;
 mga glandulang endokrin, kabilang ang glandulang thymus;
 mga kayarian ng sistema ng nerbiyos, kabilang ang magkaparis na nerbiyong vagus, at ang magkatambal na mga tanikalang simpatetiko;
 mga limpatiks, kasama ang padaluyang pampitso (agusang torasiko o duktong torasiko).

Naglalaman ito ng tatlong potensiyal na mga puwang na naguguhitan o nahahanayan ng mesotelyum: ang magkaparis na mga bitak na pleural at ang bitak na perikardiyal. Nakasanib sa mediastinum ang mga organong nakahimlay sa gitna ng dibdib na nasa pagitan ng mga baga.

Kahalagahang pangklinika
Kapag nasira ang bitak na pleural magmula sa labas, na katulad ng sa pamamagitan ng isang bala ng baril o ng isang sugat na dulot ng panaksak, maaaring magresulta ang pinsala ng isang pneumothorax (numotoraks), o hangin sa loob ng bitak. Kapag malaki ang dami o bolyum ng hangin, maaaring lumubog o gumuho ang isa o dalawang mga baga, na nangangailangan ng kaagad na pagpansin at pagtuon na pampanggagamot.

Mga sanggunian